Lauren Arnold

Lauren Arnold er en amerikansk kunsthistoriker utdannet ved University of Michigan. Hennes spesialfelt er den kunstneriske og kulturelle utveksling mellom Vesten og Orienten. 

I 1999 ga hun ut boken Princely Gifts and Papal Treasures: The Franciscan Mission to China and Its Influence on the Art of the West 1250-1350, som ble rost som et svært velskrevet og faglig viktig bidrag til forståelsen av den kulturelle kontakten mellom europeere og kinesere i høyrenessansen. Blant hennes senere publiserte artikler om samme emne er et essay i boken Christianity in China. Sacred Art and Visual Splendour fra 2016 og artikkelen The Heavenly Horse Is Come from West of the West: Two Paintings Illuminating the Role of Latin Christians at the Mongol Court, som ble publisert i oktober 2014 i tidsskriftet Orientations, som utgis i Hongkong. 

I artikkelen Eighteen Songs of a Nomad Flute: Nestorian Symbolism in a Late Song Scroll, som ble publisert i Orientations i juni 2015, redegjør hun for nestoriansk symbolbruk på en kinesisk skriftrull som inneholder klagesanger forfattet av en kinesisk adelskvinne rundt år 195 e.Kr. 

Hun har senere blant annet forsket på avbildninger av orientalske tepper i europeiske renessansemalerier, som for eksempel i maleriet Ambassadørene av Hans Holbein d.y. Teppene på disse bildene ble tidligere antatt å ha bakgrunn i islamsk kultur, men Arnold har påvist at de i virkeligheten var fra Armenia, og følgelig ble laget i et kulturområde der Østkirken hadde den dominerende innflytelsen.

Bibliografi (utvalg) 
Arnold, Lauren: Princely Gifts and Papal Treasures: The Franciscan Mission to China and Its Influence on the Art of the West 1250-1350, Desiderata Press:San Francisco, 1999. 

 Arnold, Lauren: The Carpet Index. Rethinking the Oriental Carpet in Early Renaissance Paintings. Publisert av The Silkroad Foundation, 2014 (pdf). Besøkt 5. april 2021.

Referanser

Eksterne lenker
 «Guadalupe and Guanyin: Images of the Madonna in Mexico and China», forelesning 2005

Historikere fra USA
Kunsthistorikere fra USA
Sinologer fra USA